Անդրեաս Քյոպկե

**	Անդրեաս Քյոպկե** (, ), գերմանացի ֆուտբոլիստ, դարպասապահ։ Հանդես է եկել Գերմանիայի հավաքականում։ 1990 թվականի աշխարհի չեմպիոն և 1996 թվականի Եվրոպայի չեմպիոն։ Ճանաչվել է 1993 թվականի Գերմանիայի լավագույն ֆուտբոլիստ, 1993 թվականի Գերմանիայի լավագույն դարպասապահ, 1996 թվականի աշխարհի լավագույն դարպասապահ։ Մասնակցել է 1990, 1994, 1998 թվականների աշխարհի և 1992 և 1996 թվականների Եվրոպայի առաջնություններին։ Եվրո-96-ից առաջ Անդրեաս Քյոպկեն եղել է հավաքականի դարպասապահ Բոդո Իլլգների փոխարինողը։ 1996 և 1998 թվականներին եղել է Գերմանիայի հավաքականի հիմնական դարպասապահը։

## Ակումբային կարիերա
Կարիերան սկսել է հայրենի քաղաքի «Հոլշտայն Քիլ» ակումբում։ Այնուհետև խաղացել է Մայնի Ֆրանկֆուրտի «Շառլոտենբուրգ», «Հերտա», «Նյուրնբերգ», «Այնտրախտ», «Մարսել» ակումբներում։ Ամենաշատ հանդիպումները Քյոպկեն անցկացրել է «Նյուրնբերգի» կազմում՝ 262։ 1996 թվականի հուլիսին պայմանագիր է կնքել «Բարսելոնայի» հետ։

2001 թվականի հունիսի 15-ին Քյոպկեն հրաժեշտի հանդիպում է ունեցել Նյուրնբերգի մարզադաշտում, որտեղ հավաքվել է 40 հազար հանդիսական։ Ընդհանուր առմամբ 346 հանդիպում է անցկացրել Բունդեսլիգայում, 173-ը՝ երկրորդ Բունդեսլիգայում, 68-ը՝ Ֆրանսիայի ֆուտբոլի առաջնությունում։ 2010 թվականին «Նյուրնբերգ» ֆուտբոլային ակումբի կայքում ինտերնետային քվեարկության միջոցով Քյոպկեն ընտրվել է դարի լեգենդար դարպասապահ։

## Կարիերան հավաքականում
Քյոպկեի կարիերայի գագաթնակետը եղել է 1996 թվականը։ Եվրոպայի չեմպիոն դարձած Գերմանիայի հավաքականում նա ոչ միայն հիմնական դարպասապահն է եղել, այլև թիմի առաջատարներից մեկը։ Խմբային մրցաշարի վերջին խաղում Ջանֆրանկո Ձոլայից 11-մետրանոց է վերցրել, իսկ կիսաեզրափակչում Անգլիայի հավաքականի դեմ հետ է մղել Գարեթ Սաութգեյթի 11-մետրանոց հարվածը և ապահովել իր թիմի մասնակցությունը Եվրոպայի առաջնության եզրափակչին։ Քյոպկեն ճանաչվել է 1996 թվականի աշխարհի լավագույն դարպասապահ։

Եղել է Գերմանիայի հավաքականի հիմնական դարպասապահը նաև 1998 թվականի աշխարհի առաջնությունում։ Ավելի վաղ ընդունված որոշման համաձայն՝ հավաքականում ելույթներն ավարտել է այս մրցաշարից հետո։ Նրա հեռանալը ճանապարհ է բացել Օլիվեր Կանի համար։ Ընդհանուր առմամբ Քյոպկեն Գերմանիայի հավաքականի կազմում անցկացրել է 59 հանդիպում։

Հավաքականում կարիերան շարունակել է 2004 թվականին՝ այս անգամ մարզչի դերում։ Այդ տարի գլխավորելով Բունդեսթիմը՝ Յուրգեն Կլինսմանը առաջին հերթին փոխել է դարպասապահների մարզչին. Թոնի Շումախերի փոխարեն դարպասապահների նոր մարզիչ է դարձել Անդրեաս Քյոպկեն։

2017 թվականի ապրիլին Գերմանիայի ֆուտբոլային միությունը երկարաձգել է պայմանագիրը Քյոպկեի հետ մինչև 2020 թվականի Եվրոպայի առաջնությունը։

## Անհատական ձեռքբերումներ
* Գերմանիայի տարվա ֆուտբոլիստ - 1993
* Աշխարհի լավագույն ֆուտբոլիստ ՖՊՎՄՖ վարկածով - 1996
* Եվրոպայի 1996 թվականի առաջնության լավագույն դարպասապահ (UEFA վարկածով)
* Ընդգրկվել է Եվրոպայի 1996 թվականի առաջնության խորհրդանշական հավաքականի կազմում (ՈՒԵՖԱ վարկածով)

## Ընտանիք
Որդին՝ Պասկալ Քյոպկեն (ծնվել է 1995 թվականին), հարձակվող է։

## Ծանոթագրություններ

## Արտաքին հղումներ
* Անդրեաս Քյոպկեի էջը weltfussball.de կայքում
* Անդրեաս Քյոպկեի էջը fussballdaten.de կայքում
* Անդրեաս Քյոպկեի էջը kicker.de կայքում

Կատեգորիա:Այնտրախտ Ֆրանկֆուրտի ֆուտբոլիստներ
Կատեգորիա:Բեռլինի Հերտայի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Գերմանացի ֆուտբոլային մարզիչներ
Կատեգորիա:Գերմանացի ֆուտբոլիստներ
Կատեգորիա:Գերմանիայի հավաքականի ֆուտբոլիստներ
Կատեգորիա:Հոլշտայնի ֆուտբոլիստներ
Կատեգորիա:Նյուրնբերգի ֆուտբոլիստներ
Կատեգորիա:Տղամարդկանց ֆուտբոլի դարպասապահներ
Կատեգորիա:Օլիմպիկ Մարսելի ֆուտբոլիստներ
Կատեգորիա:Ֆուտբոլային մարզիչներ այբբենական կարգով
Կատեգորիա:Ֆուտբոլի Եվրոպայի չեմպիոններ
Կատեգորիա:Ֆուտբոլի աշխարհի չեմպիոններ